
Sveicināti!

Pārresoru koordinācijas centrs ir izskatījis precizēto likumprojektu “Grozījumi Publiskas personas finanšu līdzekļu un mantas izšķērdēšanas novēršanas likumā” (turpmāk – likumprojekts) un sniedz šādu atzinumu:

1. Atbilstoši jaunajiem precizējumiem Publiskas personas finanšu līdzekļu un mantas izšķērdēšanas novēršanas likuma 11.pantā, pazudis tiešs pienākums  saņemt Pārresoru koordinācijas centra atzinumu, taču jaunajā 11.panta piektajā daļā 1.punktā vien ietverta norāde kapitālsabiedrībai “dāvinājums jāsaskaņo ar ministru, kura ministrija ir valsts kapitāla daļu turētāja valsts kapitālsabiedrībā, izvērtējot Pārresoru koordinācijas centra atzinumu”. Ievērojot minēto, lūdzam precizēt, uz kāda pamata kapitālsabiedrība, kura plāno veikt ziedojumu, saņem un Pārresoru koordinācijas centrs sniedz atzinumu par plānoto ziedojumu.

2. Vēršam uzmanību, ka PKC 18.10.2019. atzinumā Nr.1.2-7/138 ir minējis, ka saņem informāciju par valsts tiešā izšķirošā ietekmēm esošām kapitālsabiedrībām. Atbilstoši Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 1.panta 4.punktam publiskas personas kontrolēta kapitālsabiedrība — kapitālsabiedrība, kurā vienai vai vairākām publiskām personām ir tieša izšķirošā ietekme. Ievērojot minēto, lūdzam iekļaut pienākumu saņemt PKC atzinumu arī  gadījumos, kuros ziedojumus veic publiskas personas kontrolēta kapitālsabiedrība.

3. Anotācijā minēts,ka Likumprojekts paredz nodrošināt pilnvērtīgāku publiskas personas vai publiskas personas kapitālsabiedrību dāvinājumu (ziedojumu) darījumu vērtēšanas procesu, iesaistot lēmuma pieņemšanā par nozari atbildīgās saistītās personas.
PKC ieskatā likumprojektā nav skaidrots, kā tas tiks realizēts ar plānotajiem grozījumiem, jo atbilstoši Kapitālsabiedrību pārvaldības likuma 10.panta otrajai daļai ministriju, kurai attiecīgajā nozarē ir būtiska nozīme konkrētu valsts kapitāla daļu pārvaldībā. Praksē ministrija, kapitāla daļu turētāja un nozares ministrija var sakrist.  Likumprojekta 11.panta piektā daļa pēc būtības norāda, ka atļauju sniedz tās ministrijas ministrs, kas ir kapitāla daļu turētāja un tas ir  pretēji kapitālsabiedrību pārvaldības principiem, kas paredz politiskās iejaukšanās mazināšanu kapitālsabiedrības darbībā. Pašreiz ministrs nav kapitāla daļu turētājs pārstāvis, bet saskaņā ar Kapitālsabiedrību pārvaldības likuma 12.panta pirmo daļu kapitāla daļu turētāja lēmumus pieņem ministrijas valsts sekretārs vai ar valsts sekretāra rīkojumu noteikta cita ministrijas amatpersona.

4. PKC nepiekrīt, ka ziedojumiem, kuri ieplānoti kapitālsabiedrības stratēģijā ir fiskāla ietekme. PKC ieskatā, fiskālā ietekme var būt gadījumos, kad tiek veikti ziedojumi, kas  nav plānoti stratēģijā  vai  pārsniedz stratēģijā plānoto apmēru. Tādēļ nav lietderīgi atsevišķi skaņot ziedojumus, kas jau ir paredzēti kapitālsabiedrību vidēja termiņa darbības stratēģijās, ko izskatījusī gan nozares ministrija, gan PKC, gan kapitāla daļu turētājs.

